## Pravila o Programu izobrazbe za trenere/učitelje poduzetništva

### NN 62/1999 (18.6.1999.), Pravila o Programu izobrazbe za trenere/učitelje poduzetništva

# MINISTARSTVO FINANCIJA

Temeljem članka 39. Zakona o sustavu državne uprave ("Narodne novine",
br. 75/93), a suglasno Zaključku Vlade Republike Hrvatske od 6. svibnja
1999. godine o prihvaćanju Elemenata politike malog gospodarstva, ministar
gospodarstva donosi

## **PRAVILA**

### **O PROGRAMU IZOBRAZBE ZA TRENERE/UČITELJE PODUZETNIŠTVA**

I. OPĆE ODREDBE

Članak 1.

Ovim Pravilima o Programu izobrazbe za učitelje/trenere poduzetništva
za malo gospodarstvo (u daljnjem tekstu: Pravila) propisuje se sadržaj
izobrazbe, uvjeti za sudjelovanje u izobrazbi, uvjeti za pristupanje ispitu
i uvjeti za stjecanje Certifikata učitelja/trenera poduzetništva, te oblik
i sadržaj Certifikata.

Članak 2.

Izobrazba za učitelje poduzetništva izvodi se prema Programu za izobrazbu
učitelja/trenera poduzetništva, koji je usvojilo Ministarstvo gospodarstva
(u daljnjem tekstu: Program).

II. SADRŽAJ IZOBRAZBE

Članak 3.

Program je sastavljen od pet nastavnih jedinica koje se izvode u trajanju:

```

1. Poduzetništvo i poticanje razvoja malog

   gospodarstva ........................................ 52 sata

2. Poduzetnički procesi i obuka za poduzetništvo ....... 38 sati

3. Izrada poslovnog plana .............................. 45 sati

4. Savjetovanje i osposobljavanje poduzetnika -

   iskustvo razvijenih zemalja ..........................40 sati

5. Metodologija i instrumenti konzultantskog rada ...... 38 sati
```

III. UVJETI ZA SUDJELOVANJE U IZOBRAZBI

Članak 4.

U izobrazbi mogu sudjelovati fizičke osobe (u daljnjem tekstu: polaznici),
koje udovoljavaju uvjetima utvrđenim ovim Pravilima i koje je odabralo
Ministarstvo gospodarstva.

Polaznici mogu biti:

I. Fizičke osobe

- koje imaju visoku stručnu spremu

- s dvije godine iskustva u radu na području izobrazbe, savjetodavnih
usluga, ili poduzetničke prakse

- sposobne da svoje znanje i iskustvo kao učitelji/treneri prenesu budućim
savjetnicima za poduzetništvo i poduzetnicima

- koje imaju dozvolu poslodavca

- s poznavanjem engleskog jezika

II. Pravne osobe registrirane za obrazovanje i/ili savjetodavne usluge
ako:

- ovu djelatnost obavljaju najmanje godinu dana

- i ako zapošljavaju osobu koja ispunjava uvjete iz točke I. ovog članka

IV. UVJETI ZA PRISTUPANJE ISPITU

Članak 5.

Ispitu mogu pristupiti polaznici koji su sudjelovali u realiziranju
najmanje 80% Programa.

Članak 6.

Ispit se polaže pred ispitnom komisijom koju čine predstavnici izvoditelja
Programa i Ministarstva gospodarstva.

Članak 7.

Tijekom izvođenja Programa, kao uvjet za pristupanje ispitu, polaznici
su u obvezi izraditi tri pisana rada, pod nazivom:

- Analiza malog gospodarstva u određenoj regiji RH ili Iskustvo određene
organizacije za potporu poduzetništvu u RH ili Prednosti i problemi u različitim
oblicima financiranja malog gospodarstva u RH

- Studija - primjer određenog poduzetnika

- Poslovni plan (za određenog poduzetnika)

Po završetku Programa polaznici polažu ispit koji se sastoji od:

- Testa iz teorijskog dijela Programa

- Pisanog dijela ispita 1 - primijenjena teorija

- Pisanog dijela ispita 2 - praktični primjer.

Članak 8.

Uspješnost polaznika ocjenjuje ispitna komisija u skladu sa standardima
za ocjenjivanje koje su utvrdili Ministarstvo gospodarstva i izvoditelj
Programa.

V. UVJETI ZA STJECANJE, TE OBLIK I SADRŽAJ CERTIFIKATA

Članak 9.

Nakon uspješno položenog ispita polaznik stječe Certifikat učitelja/trenera
poduzetništva u malom gospodarstvu (u daljnjem tekstu: Certifikat).

Osobe koje imaju Certifikat mogu se uključiti u izvođenje programa poticanja
malog gospodarstva i provođenje mjera i aktivnosti Vlade Republike Hrvatske
na razvitku malog i srednjeg poduzetništva.

Članak 10.

Certifikat je tiskan na posebnom papiru veličine "A 4", obrubljen hrvatskim
pleterom, na kojem je u pozadini otisnut logo poduzetnika. Na gornjem dijelu
u sredini pletera utisnut je grb Republike Hrvatske, čiji oblik je određen
člankom 7, 8. i 9. Zakona o grbu, zastavi i himni Republike Hrvatske, te
zastavi i lenti predsjednika Republike Hrvatske ("Narodne novine", broj
55/90). Ispod grba, u sljedeća dva reda, upisano je: Republika Hrvatska
Ministarstvo gospodarstva. U sredini dokumenta upisuje se sljedeći tekst:
Temeljem Pravila o programu izobrazbe za trenere/učitelje poduzetništva
"Narodne novine" br. 62/99, utvrđuje se da je, (ime i prezime osobe) ispunio/la
sve uvjete i stekao/la Certifikat učitelja/trenera poduzetništva u malom
gospodarstvu, prema Programu izobrazbe Ministarstva gospodarstva. U donjem
desnom uglu Certifikat potpisuje ministar, a u lijevom uglu potpisuje ovlaštena
osoba izvoditelja Programa. Ispod potpisa ovlaštene osobe izvoditelja Programa
otisnute su rubrike za mjesto izdavanja Certifikata i nadnevak izdavanja.
U dnu Certifikata, a iznad ruba pletera, piše se sljedeći tekst: "Poduzetništvom
do vlastitih vrijednosti".

Članak 11.

Oblik i sadržaj Certifikata propisan člankom 10. ovih Pravila nalazi
se u prilogu i njihov je sastavni dio.

VI. PRELAZNE I ZAVRŠNE ODREDBE

Članak 12.

Ova pravila mogu se mijenjati na način i po postupku po kojem su donesena.

Stupaju na snagu danom donošenja, od kada se i primijenjuju.

Članak 13.

Pravila će se objaviti u "Narodnim novinama".

Klasa: 311-01/99-01/802
Urbroj: 526-01-99-17
Zagreb, 21. svibnja 1999.

Ministar **mr. Nenad Porges,** v. r.

|  |
| --- |
| ```
  REPUBLIKA HRVATSKA
 MINISTARSTVO GOSPODARSTVA

   Temeljem Pravila o Programu izobrazbe za učitelje/trenere
   poduzetništva za malo gospodarstvo ("Narodne novine", br.
   62/99)

   Utvrđuje se da je

   _______________________________________________________

   ispunio/la sve uvjete i stekao/la

  Certifikat

  učitelja/trenera poduzetništva u malom
 gospodarstvu, prema Programu izobrazbe
  Ministarstva gospodarstva

   Ovlaštena osoba Izvoditelja programa        Ministar  U Zagrebu, __________________  "Poduzetništvom do vlastitih vrijednosti"
 ``` |

Ostalo, NN 62/1999-1155
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)